《黄景咏七十》
宋代·陈藻

我才弱冠出乡闾，日渐回头旧迹疎。
惟有乡闾才德士，记在心胸如记书。
老来乍作龙门客，臭味讶君多似渠。
讲论前辈三数公，果然少壮皆群居。
因话隆兴乾道事，恍惚此身栖故庐。
乃知场屋非巨网，却放鲲鲸为逸鱼。
不得浮名须得寿，人爵何如天爵有。
谈禅会意一二言，遣兴成诗千百首。
气清形瘦力不羸，缓步登临快如走。
夕阳晓鸡神愈健，端坐纵谈谁解纠。
今春七十休计年，此是神仙人识否。
生平但看神仙手，何曾把钱弄升斗。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。